《斗草》
清代·张令仪

绿窗晓梦莺啼醒，粉薄螺轻妆不整。瑶琴罢轸玉笙寒，花慵柳困春闺永。

东邻女伴偶过从，相邀莫负芳菲景。共向南园斗草嬉，搴芳拾翠搜求尽。

称奇觅巧自挑泥，玉尖宁怯苍苔冷。袖中别出谢公须，神采如生光炯炯。

低回暗自卜心期，小立花前垂素颈。榆钱输尽拔金钗，人醉东风依露井。

乳燕鸣鸠白日长，笑声远隔秋千影。

作者简介：张令仪，字柔嘉，桐城人。文端公英三女，同县姚士封室。有《蠹窗诗集》。